М О Т И В И: 

към Проекта на Наредба за управление на отпадъците на територията 
на община Две могили, област Русе


I. Причини, налагащи приемането на Проект на Наредба за управление на отпадъците на територията на община Две могили, област Русе
Настоящият проект на Наредбата има за цел да осигури синхронизиране на местната нормативна уредба с европейското и българското законодателство и да създаде условия за подобряване управлението на отпадъците и поддържане на чистотата на територията на община Две могили, без риск за човешкото здраве и околната среда. 
Към момента за управление на дейностите с отпадъци се прилага Наредба № 15 за управление на отпадъците на територията на община Две могили /Приета с Решение № 377 по Протокол № 25/26.04.2013 г. на Общински съвет – Две могили; изм. с Решение № 67/13.12.2019 г. на Административен съд – град Русе/, която не е синхронизирана и актуализирана с новите изисквания на националното и европейско законодателство. С предложеният проект се отменя действащата Наредба № 15 и се предлага приемането на нова, т. к. промените, които следва да се направят са многобройни и важни.
С въвеждане на националните цели за рециклиране на битови отпадъци, био-отпадъци и строителни отпадъци, общините трябва да предприемат мерки и извършат основен преглед на местната нормативна уредба, на съществуващата система за разделно събиране на различните потоци отпадъци, както и на контрола от страна на общинската администрация. 
Редът и условията за създаването и функционирането на системите за разделно събиране на различните потоци от отпадъци се определят с наредба на Общинския съвет, съгласно чл. 22 от Закона за управление на отпадъците, която следва да бъде съобразена с актуалните разпоредби на националното и европейско законодателство в областта на управление на отпадъците.
[bookmark: _GoBack]Чрез Наредбата се определят правата и задълженията на общината, гражданите, предприятията и организациите по отношение на отпадъците, както и необходимостта от въвеждане на правила за предотвратяване образуването на отпадъци, тяхното разделно събиране, повторна употреба, рециклиране и оползотворяване. Необходимо е ясно определяне на механизми за контрол, административно наказателни мерки и санкции при нарушения, с цел ограничаване на нерегламентираното изхвърляне и замърсяване.
	
II. Основни положения в проекта на Наредба за управление на отпадъците на територията на община Две могили, област Русе:
Глава първа регламентира общите разпоредби в обхвата на наредбата, като в нея се определят отпадъците, за които се прилага, а именно: битови отпадъци /в т.ч. смесени/, биоразградими отпадъци, отпадъци от опаковки и други рециклируеми отпадъци от хартия и картон, пластмаси, стъкло и метали, едрогабаритни отпадъци, строителни отпадъци /СО/ и земни маси от изкопи, други масово разпространените отпадъци /МРО/ като негодни за употреба батерии и акумулатори /НУБА/, излязло от употреба електрическо и електронно оборудване /ИУЕЕО/, отработени моторни масла /ОММ/, излезли от употреба моторни превозни средства /ИУМПС/, излезли от употреба автомобилни гуми /ИУАГ/, текстилни отпадъци.
Глава втора съдържа три Раздела. В Раздел 1 и Раздел 2 са описани основните задължения и права на кмета на общината, както и на физическите и юридически лица на територията на община Две могили, като отговорност за спазване на разпоредбите на настоящата наредба носят и длъжностните лица и ръководителите на фирми и организации. В Раздел 3 са регламентирани отношенията с лицата, извършващи дейности по събиране, транспортиране, оползотворяване и обезвреждане на отпадъци, които за да извършват тази дейност задължително трябва да притежават комплексно разрешително или регистрационен документ по чл. 35 от Закона за управление на отпадъците. 
Глава трета съдържа седем Раздела и регламентира дейностите по управление на битовите отпадъци, график за събиране и транспортиране на смесени битови отпадъци, събиране и транспортиране на биоразградими отпадъци, отпадъци от опаковки и отпадъчни материали от хартия и картон, пластмаса и стъкло, едрогабаритни отпадъци и опасни битови отпадъци. Разписани са основните задължения на местната администрация, на физическите и юридическите лица, както и определя забрани, свързани с управление на горепосочените отпадъци. 
Глава четвърта регламентира дейностите по управление на масово разпространени отпадъци.  Съдържа шест Раздела, в които са разписани дейностите по управление на негодни за употреба батерии и акумулатори, излязло от употреба електрическо и електронно оборудване, отработени моторни масла, излезли от употреба моторни превозни средства и гуми. Регламентира задълженията на кмета на община Две могили, на физически и юридически лица, извършващи дейности с масово разпространени отпадъци, като и определя забрани свързани с правилното и устойчиво управление на отпадъците. 
Глава пета регламентира дейностите по управление на строителните отпадъци. Съдържа пет Раздела за дейности по предаване и приемане на строителни отпадъци, задължения на възложителите на строежи, планове за управление на строителни отпадъци, специални правила за транспортирането на строителни отпадъци и задължения на лицата, при чиято дейност се образуват строителни отпадъци.
Глава шеста съдържа три Раздела, в които са регламентирани контрола от страна на кмета на общината за дейностите, свързани с образуването, събирането, включително разделното, съхраняването, транспортирането и третирането на отпадъците на територията на общината административно наказателните разпоредби. 

III. Цели, които се поставят
С този Проект на нормативен акт се цели създаване на нова, съвременна и справедлива нормативна уредба, съобразена със законовите разпоредби. Ще се създаде по-ефективна, прозрачна и устойчива система за управление на отпадъците, повишаване на дела на разделно събраните отпадъци, намаляване на количеството на депонираните отпадъци, повишаване на екологичната култура на населението и ограничаване на нерегламентираното изхвърляне. Цели се също осигуряване на по-добри условия за чиста и здравословна среда на живот за жителите и гостите на общината и създаване на условия за по-ефективен контрол и санкциониране на нарушителите.

IV. Финансови и други средства, необходими за прилагането на Наредбата
С предлаганият Проект на Наредба за управление на отпадъците на територията на община Две могили, област Русе не се предвижда изразходване на допълнителни финансови средства от бюджета на Общината, както и с ангажиране на допълнителни човешки ресурси. 

V. Очаквани ползи от прилагането на Наредбата, включително финансови: 
1. Екологични ползи
· Намаляване на замърсяването на почвите, водите и въздуха;
· Намаляване на количествата депонирани отпадъци;
· По-широко въвеждане на разделното събиране и повторна употреба.
· Предотвратяване на незаконни сметища и замърсявания.
2. Социални ползи
· Подобряване на качеството на живот и на здравната среда за гражданите;
· Повишаване на екологичната култура и отговорността на населението;
· Ясни правила и равнопоставеност за всички участници в процеса.
3. Организационни ползи
· Уеднаквяване на местните правила с националното и европейско законодателство;
· Възможност за по-ефективен контрол и отчетност;
· Координация с регионалните системи за управление на отпадъците и изпълнение на регионалните планове.
4. Икономически/финансови ползи
· Оптимизация на разходите за сметосъбиране и сметоизвозване, което ще рефлектира върху такса битови отпадъци;
· Възможности за приходи от оползотворяване и рециклиране;
· Подкрепа за развитие на местен бизнес в сферата на управлението на отпадъците;

VI. Анализ за съответствие с правото на Европейския съюз 
Предлаганият Проект на Наредба е в пълно съответствие с действащото законодателство на Европейският съюз в областта на управление на отпадъците, включително изискванията на Рамковата директива за отпадъците /2008/98/ЕО/ и свързаните подзаконови актове.



МАРИЕТА ПЕТРОВА
Кмет на община Две могили
